Dola yafanywa mbadala wa shilingi Dar es Salaam
Imeandikwa na Kaanaeli Kaale; Tarehe: 14th August 2010
THAMANI ya sarafu ya Tanzania iko katika wakati mgumu wa kurudisha hadhi yake nchini kutokana na kushamiri kwa matumizi makubwa ya dola za Marekani katika baadhi ya maduka, hoteli, migahawa, mawakala wa bima na hata wa usafiri. 

Hata kwa Watanzania wa kawaida, nao sasa wanalazimishwa kutumia dola kupata huduma katika sehemu hizo, badala ya shilingi ya Tanzania. 

Uchunguzi uliofanywa na HABARILEO Jumapili, umebaini kuwa utaratibu wa kuonesha bei kwa kutumia sarafu ya Tanzania unakiukwa na badala yake ya kimarekani ndiyo inayotumika kutangaza bei ya bidhaa na huduma mbalimbali nchini. 

Jambo hilo limesababisha Watanzania wengi kuendelea kukabiliana na hali ngumu ya maisha, kwa kununua bidhaa na kulipia huduma kwa thamani ya dola hali inayodaiwa kusababisha sarafu ya Tanzania kuendelea kuporomoka kwa kasi. 

Katika kipindi cha mwaka mmoja, shilingi ya Tanzania imeporomoka kutoka Sh. 1,300 hadi Sh 1,500 kwa dola. 

HABARILEO Jumapili limebaini kuwa kwenye hoteli kubwa (majina tunayo), maduka hususani ya vifaa vya kompyuta, migahawa katika eneo la kupumzika abiria wa kimataifa, hawaweki bei kwa shilingi na badala yake mtu anayependa kulipa kwa shilingi analazimika kulipa kwa bei ya kununulia dola ya siku hiyo. 

Kitendo hicho kinawaumiza Watanzania hasa ikizingatiwa kuwa taasisi nyingi zinatumia kiwango kinachotolewa na maduka binafsi yanayouza fedha za kigeni, ambacho ni cha juu ikilinganishwa na kiwango cha benki. 

Wakati mwingine maduka ya fedha za kigeni hubadilishwa viwango vya kununua dola mara mbili kwa siku jambo ambalo linasababisha watumiaji wa sarafu ya kitanzania kununua bidhaa aina moja kwa bei tofauti pamoja na mabadiliko ya viwango vya dola. 

Akizungumzia suala hilo, Mhadhiri wa Uchumi wa Chuo Kikuu cha Dar es Salaam, Dk. Haji Semboja, alisema sarafu ya Tanzania inapoteza uimara kutokana na sera za utandawazi ambazo zimeridhiwa na nchi mbalimbali Tanzania ikiwamo. 

Semboja alisema baada ya kuridhia sera hizo, Tanzania iliruhusu matumizi ya dola kuwa miongoni mwa fedha halali zinazotumika nchini. 

Hata hivyo, alisema matumizi hayo ni kwa ajili ya biashara na malipo ya huduma za kimataifa na sheria inasema biashara na malipo ya ndani yanapaswa kufanyika kwa sarafu ya kitanzania. 

Alisema matumizi makubwa ya dola yanasababisha kuporomoka kwa shilingi na kusema njia pekee ya kuondokana na tatizo hilo ni kuongeza uzalishaji na biashara ya nje kuingiza fedha za kigeni. 

Alisema kama dhahabu na madini mengine yangekuwa yanauzwa kwa fedha za kitanzania, ingekuwa rahisi kwa fedha hiyo kupata thamani. 

Alisema Tanzania inapaswa kuongeza mauzo ya dhahabu na madini mengine ili kulipatia Taifa fedha za kigeni. 

Aliongeza kuwa Tanzania inaweza kuhalalisha mfumo wa kutumia dola kwa matumizi ya ndani, lakini italigharimu Taifa fedha nyingi kuandaa mfumo wa mawasiliano utakawawezesha wananchi kupata taarifa kuhusu dola. 

Mharidhi wa Chuo Kikuu cha Mtakatifu Augustine cha Tanzania (SAUT) Profesa Mwesiga Baregu alisema kama matumizi ya dola yataendelea kupewa kipaumbele ndani ya nchi, yatasababisha Watanzania wakose imani na fedha yao. 

Alisema ili kuimarisha thamani ya sarafu, Serikali inapaswa kudhibiti matumizi ya dola yasiyokuwa ya lazima na kuhakikisha kwamba huduma mbalimbali nchini zinalipwa kwa shilingi badala ya dola. 

“Huduma kama za hoteli zinapaswa kulipwa kwa shilingi badala ya dola ili kulinda thamani ya shilingi, kwa kuwa matumizi makubwa ya dola yanashusha thamani na kusababisha mfumuko wa bei na maisha ya Watanzania kuwa magumu zaidi,” alisema Baregu. 

Alisema kushuka kwa thamani ya shilingi kunatokana na uingiaji wa fedha za kigeni kupungua kuliko mahitaji. 

Alisema Benki Kuu ya Tanzania (BoT) ndiyo yenye jukumu la kudhibiti matumizi makubwa ya dola na kuhakikisha kuwa sarafu ya Tanzania haiporomoki mara kwa mara. 

Gavana wa BoT, Profesa Benno Ndulu, alisema sheria inaruhusu matumizi ya dola na shilingi, lakini haimlazimishi Mtanzania kulipa dola. 

Ingawa Ndulu alisema Mtanzania yeyote anayelazimishwa kulipa kwa dola atoe taarifa ofisini kwake, kwa kiasi kikubwa Watanzania wengi wanalazimishwa kwa kutumia bei ya kununulia dola iliyopo sokoni kwa wakati huo. 

Ndulu alisema kushuka kwa thamani ya sarafu ya kitanzania ukilinganishwa na dola ya Marekani, ni jambo la kawaida katika soko huria. 

Hata hivyo, aliwataka wafanyabiashara wasikiuke sheria na kuuza bidhaa zao kwa dola kwa kisingizio cha kuporomoka kwa shilingi ya Tanzania. 

Alisema sarafu ya Tanzania itaimarika hivi karibuni kwa kuwa Tanzania inatazamia kupata fedha za kigeni kutokana na vyanzo mbalimbali. 

Alitaja baadhi ya vyanzo hivyo kuwa ni kuwadia kwa msimu wa biashara ya utalii, mavuno ya mazao ya biashara, pia kipindi ambacho wahisani wanatoa fedha za misaada kusaidia Bajeti ya Serikali ya mwaka 2010/11.
